सोमदेव ने लगाई 4 पायदान की छलांग, सानिया को नुकसान  
भारत के सर्वोच्च एकल टेनिस खिलाड़ी सोमदेव देवबर्मन को एटीपी द्वारा जारी ताजा विश्व वरीयता क्रम में चार पायदान का फायदा हुआ है।
भारत के सर्वोच्च एकल टेनिस खिलाड़ी सोमदेव देवबर्मन को पेशेवर टेनिस संघ (एटीपी) द्वारा सोमवार को जारी ताजा विश्व वरीयता क्रम में चार पायदान का फायदा हुआ है जबकि महिला टेनिस संघ (डब्ल्यूटीए) की रैंकिंग में सानिया मिर्जा को दो पायदान का नुकसान हुआ है।   सोमदेव हाल में मलेशियन ओपन टूर्नामेंट के दूसरे दौर में प्रवेश करने में सफल हुए थे जिसका सीधा असर रैंकिंग पर पड़ा है। सोमदेव 89वें से 85वें स्थान पर पहुंच गए हैं जबकि सानिया 86वें से 88वें स्थान पर खिसक गई हैं। युगल रैंकिंग में भी सानिया को एक पायदान का नुकसान हुआ है। सानिया युगल में 10वें से 11वें स्थान पर फिसल गई हैं।  सानिया अमेरिकी ओपन ग्रैंड स्लैम के बाद से कोर्ट से दूर हैं। वह इस समय बाएं घुटने की चोट से परेशान हैं। दूसरी ओर, पुरुषों की व्यक्तिगत युगल रैंकिंग में महेश भूपति छठे और लिएंडर पेस आठवें स्थान पर बरकरार हैं जबकि रोहन बोपन्ना एक स्थान खिसककर 14वें से 15वें स्थान पर पहुंच गए हैं।  युगल रैंकिंग में भूपति और पेस की जोड़ी चौथे स्थान पर कायम है जबकि बोपन्ना और उनके पाकिस्तानी जोड़ीदार एसाम उल हक कुरैशी सातवें स्थान पर बने हुए हैं।